DA Den Europæiske Unions Tidende CE 84/814

(2004/C 84 E/0909)

SKRIFTLIG FORESPØRGSEL E-0582/04

af Richard Corbett (PSE) til Kommissionen

(26. februar 2004)

Om: Anvendelse af regnskabsstandard IAS 32 på kooperativer

Er Kommissionen klart over, hvilken virkning vedtagelsen af regnskabsstandard IAS 32 fra EU-Regnskabs-kontroludvalgets side ville have på den kooperative bevægelse?

Accepterer Kommissionen, at den udelukkende blev udarbejdet med henblik på aktieselskaber og er fuldstændig uhensigtsmæssig for kooperativer, fordi den klassificerer kooperativ aktiekapital som gæld?

Vil Kommissionen sikre, at anvendelsen af denne særlige bestemmelse på kooperativer, ligesom i USA, bør undgås, da følgerne for den kooperative sektor ellers ville være katastrofale?

Svar afgivet på Kommissionens vegne af Frederik Bolkestein

(5. april 2004)

Der skal først påpeges, at det kun er kooperativer, hvis værdipapirer handles på en europæisk fondsbørs, og som udarbejder konsoliderede regnskaber, dvs. et mindretal af kooperativerne, der er omfattet af regnskabsstandard IAS 32. Ifølge de oplysninger, Kommissionen råder over, er den amerikanske situation mere kompliceret end det, der fremgår af det ærede medlems beskrivelse, hvis de børsnoterede enheder i USA ikke kan udnytte muligheden for at få udsættelse med anvendelse af bestemmelserne i den amerikanske regnskabsstandard FAS 150, der svarer til IAS 32.

Kommissionen er bekendt med det problem, der rejses i forbindelse med en mulig reklassificering af kooperativers selskabskapital som gæld i medfør af regnskabsstandard IAS 32. Dette spørgsmål har været genstand for talrige drøftelser med International Accounting Standards Board (IASB) og er ved at blive undersøgt.

Regnskabsstandard IAS 32 blev offentliggjort af IASB i december 2003, men den specifikke regnskabsmæssige behandling af kooperativers andele undersøges i øjeblikket af IASB's fortolkningsudvalg (IFRIC), hvor Kommissionen deltager som observatør. Der er allerede gjort fremskridt takket være en løbende dialog mellem IASB og den europæiske sammenslutning for kooperative banker. Det ser ud til, at IASB og IFRIC i stigende grad begynder at forstå, hvorledes kooperativer fungerer, og de særlige karakteristika ved deres andele.

Det fremgår bl.a. af drøftelserne, at der findes mere end én type kooperativer, at spørgsmålet omkring andele er kompliceret, og at den regnskabsmæssige behandling af disse afhænger af de egenskaber, de har i medfør af de berørte kooperativers vedtægter. Det er IASB, der skal tage højde for forskellighederne i disse situationer, enten ved fortolkning af regnskabsnorm IAS 32 eller ved hjælp af rådgivning om anvendelse af denne standard.

Det forventes, at IASB's fortolkningsudvalg IFRIC kan afgive en sådan fortolkning eller sådanne råd inden sommer, der præciserer, at indskud fra et kooperativs medlemmer betragtes som selskabskapital, når kooperativets tilbagebetaling heraf er underlagt en afgørelse, som træffes af virksomhedens kompetente organ, og som indebærer, at denne tilbagebetaling hverken er automatisk eller uden betingelser.

Der ser ud til, at der inden for kooperativbevægelsen, og især inden for banksektoren, er tilfredshed med dette resultat. Kommissionen følger fortsat nøje udviklingen på dette område for at sikre sig, at resultatet af drøftelserne er i overensstemmelse med IASB's retningslinjer.